9ኛው የኢትዮጵያ ብሔሮች፣ ብሔረሰቦችና ህዝቦች ቀን በአሶሣ ተከበረ
 9ኛው የብሔሮች፣ ብሔረሰቦችና ህዝቦች ቀን በቤንሻንጉል ጉሙዝ ክልል አሶሳ ከተማ ዛሬ በድምቀት ተከበረ።በበአሉ ላይ ጠቅላይ ሚኒስትር ኃይለማርያም ደሳለኝን ጨምሮ የሱዳኑ ፕሬዚዳንት ኦማር ሀሰን አልበሽር እና የጅቡቲው አቻቸው እስማኤል ኦማር ጌሌህ ተሳትፈዋል።ጠቅላይ ሚኒስትር ኃይለማርያም ደሳለኝ በኢትዮጵያ እየተመዘገበ ያለው ፈጣን የኢኮኖሚ ዕድገት የመጣው የኢትዮጵያ ብሔሮች፣ ብሔረሰቦችና ሕዝቦች ተሳታፊና ከትሩፋቱም ተጠቃሚ መሆን በመጀመራቸው ነው ብለዋል።የሕዝቡ የዴሞክራሲ ጥያቄ ለማረጋገጥ በተደረገው ጥረት ረዥም መንገድ ተጉዘናል ያሉት ጠቅላይ ሚኒስትሩ የኢትዮጵያ ብሔሮች፣ብሔረሰቦችና ሕዝቦች ያሳዩትን የተሳትፎና ተነሳሽነትግለት አጠናክረው እንዲቀጥሉ ጥሪያቸውን አቅርበዋል።የፌዴሬሽን ምክር ቤት አፈ ጉባዔ አቶ ካሣ ተ/ብርሃን በበኩላቸው ይህን ቀን ልዩ ከሚያደርጉ ምክያቶች አንዱ የኢትዮጰያ ብሔሮች፣ብሔረሰቦችና ሕዝቦች ዳግም ልደት ያገኙበት ህገ መንግሥታችን ዕውን የሆነበት ቀን መሆኑን ብለዋል።በበዓሉ ላይ ለመታደም አሶሳ የተገኙት የሱዳን ፕሬዝዳንት ፊልድ ማርሻል ኡመር ሃሰን አልበሽር እንዳሉት ኢትዮጵያ ፌደራላዊ ሥርዓትን በመተግበር አሁን ለደረሰችበት ደረጃ በቅታለች።የሱዳን እና ኢትዮጵያ የእርስ በእርስ ግንኙነት ተጠናክሮ እንዲቀጥል ሃገራቱን የሚያስተሳስሩ መሰረተ ልማቶችን ለማረጋገጥ እንረባረባለን።ይህም የሃገራቱን የጋራ እድገት ይበልጥ ከማስተሳሰርም ባለፈ የህዝብ ለህዝብ ግንኙነቱን እንደሚያጠናክር ገልጸዋል።የቤንሻንጉል ጉሙዝ ክልል ርዕሰ መስተዳድር አቶ አህመድ ናስር እንዳሉት በክልላችን ለብዝሃነት እውቅና የሰጠው ህግ መንግሥታችን ከጸደቀ ወዲህ በመሰረተ ልማት፣ በማህበራዊ እና ኢኮኖሚያዊ መስኮች የሚታዩ ለውጦች ተስተውለዋል።በዘጠነኛው የብሔር ብሔረሰቦች እና ህዝቦች በዓል የተፈጠረው የይቻላል መንፈስ ተጠናክሮ ይቀጥላል ብለዋል።